Document ID: /roh_data/filtered/fineweb-2-filterrobots_roh.jsonl.gz/69863

Cumissiun da l'UE crititgescha mancanzas dals cunfins da l'UE
- Glindesdi, 14.12.2015, 8:32
La cumissiun da l'Uniun europeica crititgescha fermamain las mancanzas tar la protecziun dals cunfins exteriurs da l'UE. Tenor in document da la cumissiun - publitgà da la gasetta «Die Welt» - hai dà tranter il schaner ed il november da quest onn 1,28 milliuns traversadas illegalas dals cunfins.
En il document pretenda la cumissiun da l'UE ina politica ferma e cuminaivla per segirar ils cunfins exteriurs. Quintà ensemen ils onns 2009 fin 2014 avevan las autoritads da l'UE dumbrà 813’044 traversadas illegalas.
Spazi da Schengen è periclità
En quest connex constatescha la cumissiun da l’UE, che persunas da stadis terz pon traversar il cunfin exteriur da l’UE a moda illegala. Suenter pon els cuntinuar lur viadi, senza vegnir identifitgads, registrads u controllads areguard la segirezza. Quai fatg mettia en dumonda la cumplettezza dal spazi da Schengen.
RR novitads 08:30